Det er første retsdag i sagen, hvor en 27-årig mand er tiltalt for at have planlagt et eller flere skoleskyderier Øst- og Nordjylland. Der er tale om tre specifikke skoler, som var mål i planlægningen. Det drejer sig om  Borremose Efterskole i Himmerland, Mariagerfjord Idrætsskole i Hobro samt Tilst Skole i Østjylland. Var forberedt på chok De pågældende skoler har ikke været orienteret før det i dag er kommet frem i retten, fortæller skoleleder på Mariagerfjord Idrætsskole, Peter Otto Yde Thomsen. - Det går lige i kroppen, og jeg er faktisk meget chokeret over det, siger han, og tilføjer: - Vi var jo forberedte på, at det muligvis kunne være os, men når man så hører, at vi var på listen, så bliver man da chokeret. Skolelederen har forinden været i kontakt med personalet og kommer i dag til at orientere både børn og forældre. - Derudover har vi en sikkerhedsgruppe på skolen, der har gennemarbejdet vores beredskabsplaner. Det er dét, vi kan gøre. Og han er jo bag lås og slå, siger Peter Otto Yde Thomsen. Den 27-årige tiltalte har desuden foretaget flere søgninger på skoler om deres ringetider, skemaer, elevtal og adresser. De seneste søgninger på skoler skulle være foretaget i marts og april 2020, hvor han specifikt skulle have søgt på det tre skoler. Det er anklagemyndighedens opfattelse, at hans anholdelse forhindrede, at der blev udført skyderi. TV2 Nord er stede i retten og opdaterer løbende, følg med her :

Opsummering:
To skoler i Nordjylland var mulige mål i sag om planlagt skoleskyderi, der i dag og de kommende dage er for Retten i Aalborg.